ยืนยันภาพรวมทางการเงินการคลังของไทย ยังมีเสถียรภาพ การก่อหนี้สาธารณะไม่สูงเกินกว่าเพดาน
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นำทีมเศรษฐกิจ การคลัง พลังงานและแรงงาน กล่าวถึงมาตรการช่วยเหลือประชาชนที่ได้รับผลกระทบจากสถานการณ์ความขัดแย้งยูเครน – รัสเซีย โดยกล่าวยอมรับว่า นอกจากความรุนแรงของผลกระทบโควิด-19 ที่มีมากว่า 2 ปี แล้ว วิกฤตความขัดแย้งระหว่างรัสเซียกับยูเครนเป็นเรื่องน่าเป็นห่วงเพราะประชาชนไทยได้รับผลกระทบต่อไปด้วย  ซึ่งที่ผ่านมาได้ออกมาตรการเยียวยาช่วยเหลือประชาชนอย่างต่อเนื่อง จนถึงปัจจุบันวิกฤตโควิด-19 ยังไม่คลี่คลาย ในเวลาเดียวกันสัญญาณราคาพลังงานโลกปรับตัวสูงขึ้นจากความต้องการใช้พลังงานเพิ่มขึ้นประกอบกับการลดกำลังการผลิตจากประเทศผู้ผลิตน้ำมันรายใหญ่ของโลก รวมถึงโอเปคที่ไม่เพิ่มกำลังการผลิต จนเข้าสู่วิกฤตความขัดแย้งระหว่างรัสเซียกับยูเครน ส่งผลให้ราคาพลังงานทวีความรุนแรงยิ่งขึ้น ถือเป็นวิกฤตซ้อนวิกฤต แต่รัฐบาลไม่ได้นิ่งนอนใจออกทั้งด้านการเงินการคลังช่วยเหลือประชาชน ผ่านการดูแลของ 3 หน่วยงานที่ดูแลเศรษฐกิจมหภาค ทั้งธนาคารแห่งประเทศ สภาพัฒนาเศรษฐกิจและสังคมแห่งชาติ และสำนักงานเศรษฐกิจการคลัง ติดตามสถานการณ์อย่างใกล้ชิด เพื่อรักษาเสถียรภาพทางการเงินของไทยจำเป็นต้องสร้างความมั่นคงทางการเงินคลัง ทั้งนี้หลังเกิดความต้องการพลังงานและสินค้าบางประเภทสูงเกินกว่าที่จะผลิตได้ทัน ส่งผลต่อราคาสินค้าปรับตัวสูงขึ้น ซึ่งส่วนหนึ่งเป็นผลจากมาตรการกีดกันทางการค้า จึงเป็นเหตุอัตราเงินเฟ้อปรับตัวสูงขึ้น พร้อมยืนยันเสถียรภาพการเงินการคลังของไทย ไม่สูงเกินกว่าเพดานหนี้สาธารณะแม้จะปรับเพิ่มสูงขึ้นก็ตามด้านอาคม เติมพิทยาไพสิฐ รัฐมนตรีว่าการกระทรวงการคลัง กล่าวถึงฐานะการคลังของรัฐบาลในช่วง 5 เดือนแรกของปีงบประมาณ 2565 ระหว่างเดือนตุลาคม 2564-กุมพาพันธ์ 2565 ว่า รัฐบาลมีรายได้นำส่งคลังทั้งสิ้นจำนวน 901,414 ล้านบาท ขณะที่มีการเบิกจ่ายงบประมาณทั้งสิ้น 1,429,194 ล้านบาท โดยรัฐบาลได้กู้เงินเพื่อชดเชยการขาดดุลจำนวน 394,465 ล้านบาท ส่งผลให้เงินคงคลัง ณ สิ้นเดือนกุมภาพันธ์ 2565 มีจำนวนทั้งสิ้น 418,588 ล้านบาท ส่วนความกังวลต่อการปรับอัตราดอกเบี้ยนโยบาย คาดว่าจะได้ความชัดเจนภายในสัปดาห์หน้าโดยคณะกรรมการนโยบายการเงิน หรือ กนง.ธนาคารแห่งประเทศไทย จะมีการประชุมอีกครั้งปลายเดือนมีนาคมนี้ ส่วนสภาพคล่องด้านเสถียรภาพทางการเงินของภาคเอกชน และธนาคารพาณิชย์ ปัจจุบันยังคงมีสภาพคล่องส่วนเกินภายในระบบสถาบันกาเรงิน ประมาณ 2.5 – 3 ล้านล้านบาท แม้งบประมาณปี 2565 ประเทศไทยขาดดุลประมาณ 700,000 ล้านบาท